**Anotimp rebel**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Sunt zilele mai scurte și n-au șnur

Să le atârni la gât ca pe-un breloc,

Iar noaptea-i cu textură de velur

Și torc ca un motan pe lângă foc.

Nici toamnă nu-i, nici iarnă cu omăt,

Doar chiciura mă pișcă de obraz,

Mai sorb un strop de vin poate mă-mbăt

Și-o să văd viața toată în topaz.

Te-aștept să-mi calci desculță pe un gând,

Piciorul mic să-mi fie cupă,-n el

Să regăsesc un vis, numai un rând,

Să-mi încălzeasc-un anotimp rebel.

- Spre întrebări cuminți, cu ochi rotunzi,

Doar când mă dor răspunsurile fug

În poezia-n care te ascunzi,

Dar sufletu-mi rămâne ars pe rug

C-a mai trecut o toamnă peste noi

Și înc-o zi s-a dus spre nicăieri

Tot așteptând să împărțim la doi

Eternități. Aceste dragi poveri

Le vom purta pe umeri înmiit

Făr' să cârtim... Dă-mi cupa să închin,

Iubirea mea, că suntem în sfârșit,

Ademeniți de Bacchus și de vin

Ioan Grigoraș Liliana Trif